Bakirə intiharları

Bakirə intiharları () — Sofiya Koppolanın rejissor kimi ilk tammetrajlı filmi, atası Frensis Ford Koppolanın prodüserliyi ilə 1999-cu ildə ekranlara çıxmış psixoloji-romantik dram.

Ekran əsəri Ceffri Yevqenidisin 1993-cü ildə qələmə aldığı eyniadlı debüt romanı əsasında çəkilib. Süjet xətti 1975-ci ildə Detroytun varlı məhəllələrindən birində məskunlaşmış beş yeniyetmə bacının həyatını əks etdirir.

1998-ci ildə Torontoda lentə alınan filmin musiqi tərtibatının müəllifi fransız elektron musiqisi qrupu "Air"dir. Bu film Sofiya Koppola ilə Kirsten Danstın ilk yaradıcılıq əməkdaşlığı idi, rejissor sonrakı əsərlərində də akrtisanı baş rollara dəvət edib.

"Bakirə intiharları" 1999-cu ildə Kann kinofestivalında nümayiş olunub, 2000-ci il aprelin 21-də ABŞ-də məhdud sayda kinoteatrlarda göstərilməyə başlayıb, may ayında isə ölkə miqyasında ekranlara çıxıb. Tənqidçilər aktyorların oyununu, rejissor işini, vizual üslubu və saundtreki xüsusi qeyd edərək filmə müsbət rəy veriblər. Yeniyetmə narahatlığının lirik təsviri baxımından təqdir edilən əsər, artıq kult filmlər sırasındadır.

2015-ci ildə "Entertainment Weekly" jurnalı filmi "Ən yaxşı 50 məktəb filmi" siyahısında 39-cu yerə layiq görüb.

 Təsvir 
1970-ci illərdə baş verən bu əhvalat, beş bacının sirli-sehrli dünyasını açır bizə. Lisbon qızlarından birinin özünə qəsd etmək istəyi elə bir hadisələr zənciri yaradır ki, təkcə ailəsinin deyil, bütün şəhər camaatının, ən əsası da onlara məftun olan oğlanların zehnindən silinmir. Bu hekayət məhz həmin oğlanların gözü ilə açılır qarşımızda.

Detroyt civarındakı zəngin məhəllədə yaşayan bir qrup kişinin ömrü, bu beş bacıya olan vurğunluqdan alt-üst olur. Hərəsi bir aləm olan bu adamların beyninə elə həkk olunub ki Lisbon bacıları... İndi oturub xatirələrini vərəqləyəndə, o günlərin acısı hələ də canlarından çıxmayıb. Qəribədir, bir vaxtlar uzaqdan-uzağa seyr elədikləri o qızların taleyinə necə bağlanıblar.

 Rollarda 

 İstinadlar 

Kateqoriya:1999-cu ilin ABŞ filmləri
Kateqoriya:Miçiqan haqqında filmlər
Kateqoriya:Müstəqil ABŞ filmləri
Kateqoriya:ABŞ-nin gənclik dram filmləri
Kateqoriya:ABŞ-nin orta məktəb filmləri
Kateqoriya:Paramount Vantage filmləri
Kateqoriya:1990-cı illərin psixoloji dram filmləri